Urtubiagako burdinola, gure artean ola izenarekin ezaguna - Gaiak - Euskonews\nBizkaiko burdingintzak Erdi Arotik izan du izen ona munduko merkatuetan. Ibai bazterretako oletatik ateratzen zena ez zen gutxi, eta kalitatez ere, oso estimatua zen. Arrakastaren arrazoiak bi dira batez ere: baliabideak urrun barik egotea eta kokapen geografiko aparta.\nIzan ere, Somorrostroko meek primerako lehengaia ematen zuten, erraz ateratzeko moduko harria eta itsasoz eroso bana zitekeena. Inguruetako basoek labeetarako egur-ikatza eskaintzen zuten, eta ibai eta errekek hauspoak eta gabiak mugitzeko behar zen indarra.\nPortugalete eta Somorrostroko moiletan zamatzen ziren ontziak. Meategietatik ontziralekuetara eta hauetatik burdinoletara, hala egiten zen mandazain, gabarrazain eta meazale askoren esku-lana eskatzen zuen garraioa.\nBasoa: XIX. mendearen hondarrean kanpotik ekarritako espezieek bertakoen tokia hartzen hasi arte, haritzek, gaztainek, arteek, pagoek eta hainbesteko garrantzirik gabeko beste zuhaitz batzuek janzten zituzten gure mendiak (Bedaroan eta Natxitun haritza eta gaztaina zen nagusi batez ere). Urtarriletik martxora arte inausten ziren adarrak, gero, maiatzetik irailera egiteko ikatza txondorretan. Egur-ikatz hau gurdiz edo mandoz garraiatzen zen oletara.\nBurdinolak izaten zituen eraikinak honako hauek dira:\nPresa, antapara eta ubideak errekako ura behar zen tokiraino bideratu, pilatu eta gurpil hidraulikoa martxan jartzeko erabiltzen ziren. Hau eraikinaren albo batean kokatzen zen, antaparan urari bide emateko egindako zuloen azpian. Eraikin barruan labea, hauspoa eta gabia zeuden. Eraikin nagusiaren ondoan ikatza gordetzeko biltegia egon ohi zen. Batzuetan baita beste labe batzuk ere kanpoaldean, meari ahalik eta lohirik gehien kentzeko erabiltzen zirenak.\nLabur esanda, burdina lortzeko prozesua mea erreta hasten zen. 800 edo 900 gradura berotzen zen, ura eta osterantzeko zikina aska zezan. Iragazkorrago eginda, eta mailuz jota, intxaur baten neurriko trokotan apurtzen zen. Labean sartu eta airea ematen zitzaion etengabean, 1.300 gradutan egotea lortzen zen arte. Libratutako burdina labearen hondoan zenean, urtzaileak labea beroen zegoen tokira eroaten zuen zeharzulotik ateratzen zen salda gori hura. Hala lortzen zen apurka-apurka “agoa” edo “zepa”.\nLabetik aterata, gabiaren azpian jartzen zen, jo eta jo trinkotu eta artean izan zezakeen lohia kentzeko. Gero, lortutako burdinaga zatitu egiten zen, ondo berotu eta jo ostean olaren azken emaitza ateratzeko, totxoa.\nOro har lau lagunek egiten zuten behar Bizkaiko burdinoletan. Alegia, tiratzaileak edo makinak lanean jartzen zituenak, bi urtzailek (labea bete eta mearen urritzea zaintzen zutenak) eta gatzemaileak edo edozertan laguntzen zuen mutilak.\nJornala lortutako burdinaren araberakoa izaten zen. Inoiz ardotan ere ordaintzen zen egindako lana, edota tripa-truke...\nUrtubiagako burdinolaren hormak eta “Ola-zahar” baserria.\nEzagutu berri dugun Valladolideko Chancilleriaren beteaginduari dagokion 1579.urteko dokumentu batek, erabat aldatu du gure ikuspuntua Urtubiaga burdinolaren sorreraz, “Heako urian” orduan Natxituako jurisdikzioan.\n“Pares” artxiboan azaldutako dokumentu hori Valladolideko Chancilleriaren eginbideari dagokio eta bertan bi herritarren arteko auzia azaltzen da, Ispazterreko Martin Ruiz Solarte,eskribauak, bere aitak egindako truke baten diru zorrak eskatzen dizkio Lekeitioko batxillera den Juan Nikolas Artietari; Manuel de Sanpayo lizentziatuak, Bizkaiko “corregidorearen” teniente generalak erabakitako sententzia baten ezeztatze batengatik, bertan Juan Nicolas de Artietaren ondasunen betebeharra agintzen zuen, Martin Ruiz de Solarteri 36 dukadu ordainketa egiteko, azken honek aldarrikatzen zuen bere aita Juan de Solarteri,Ispazterreko herritarra eta zegoeneko zendua, zor zitzaiola diru kopuru hori trueke bat egin zuelako eta aldatu zituen Amorotoko Abiterako errotak , Hea herriko burdinola, errota eta urengatik.\n1556. urtean adostutakoa aipatzen da, hau da, Hean,errota,burdinola eta uraren eskubideak gehi 36 dukado trukatu zituela aipatutakoak, Amorotoko Abiterako errota baten seirenagatik.\nDatu horretatik ondorioztatu dezakegu, 1556.urtean, Heako Urtubiaga burdinola guztiz hondatuta egongo zela, Amorotoko errota baten seirena baino balore handiagoa ez baitzuen; eta gehitu dezakegu,segurtasun osoz, Hea herrian XV.mendean gutxienez, bazeudela errota eta burdinola bat funtzionamenduan; argi baitago, XVI.mendeko truke horretan uraren eskubidearen jabegoa mantentzea izan zela garrantsitzuena eta horrekin eraiki zuten berrehun urte beranduago, XVIII. mende hasieran, Urtubiaga “berria”. (*Bukaerako oharra begiratu).\nHerriko elizen aurretik bazegoen,beraz, burdinola bat Heako herrian, (San Juan 1550koa da eta Jesus eliza urte gutxi batzuk beranduagokoa.). Horri gaineratu ahal diogu, burdinola jadanik bazegoela Hean, aurkariak ziren, Adan de Yarzako leinukoek eta Arteagako leinukoek bi dorre egiteko saiakeraren aurretik, 1492.urtean.\nDokumentuta ez badugu ere, suposa dezakegu herriko bi elizak, aipatutako bi leinuen eskuetan zeudenak, hain zuzen ere, eraiki zirela dorreak egin nahi izan zituzten toki berean.\n1725eko maiatzaren 2an, eta burdinaren salerosketaren egoera egokia aprobetxatuta eraikitzen da Natxituan, “Hea herriari” dagokion partean, Urtubiagako burdinola “berria”, hain justu aurrez izen bereko errota zegoen tokian. Erdia Josef Larizolaeta eatarrarena zen, eta beste erdia Puertoko Oinordekotzarena. Honen edukitzailea Cathalina del Puerto y Uribe zen, Juan Aranziviarekin ezkondua zena, lekeitiarrak biak, aurrenekoaren gurasoak Eakoak baziren ere.\nCathalina del Puerto Uribe Adam de Yarza, familia legez zen “Heako Maiorazkoaren” edukitzaile. Ispaster-Lekeitioko Zubieta jauregiko nagusien senidea Hauek mea lantzeko beste ola bat zuten jauregitik ez urrun, errekan gora, egun Burdinola legez ezagutzen den parajean.\nVillarreal de Berriz, aurre-ilustratua\nCathalina del Puerto Juan de Aranziviarekin, Lekeitioko Andra Mari Eliza parrokialean, ezkondu zeneko eliza-agirian Juan Bernardo Villarreal de Berriz agertzen da lekuko gisa. Gizaburuagako Beingolea etxeko premuarekin ezkondua, emaztearenak ziren izen bereko burdinola eta Lekeitioko Uriarte jauregia. Villareal de Berrizen asmakizun dira, itxura guztien arabera, arkudun presak.\nPresa hauek ordura arte egiten zirenak baino sendoagoak ziren, eta egiteko harri gutxiago behar zutenak, gainera. Arkudun presa honen adibide da papertegiko “presa berritik” gora oraindik ikus daitekeena. Ikuskizun badago ere nor izan zen aipatzen dugun honen egilea, ez da baztertzekoa Villareal de Berriz izatea. Izan ere, olako jabeen ezagun izateaz gain badakigu 1729an Eako Martin de Larizolaetaren oinordertzaren ardura zeramala. Larizolaeta hau Veracruz eta Habana arteko bidaian hil zen, eta ondarean Eako Santa Maria de Jesus eliza berreraikitzeko dirua utzi zuen. Badakigu, bestalde, Villareal de Berriz eliza horretako koroa egiteko lanen buru ere izan zela.\nZergatik burdinola Ean?\nEskrituretan begira, burdinola “berria” “Hean” egitearen arrazoia honako hau izan zen: “... bakarra zen erreka hartan, eta erosoa materiala biltzeko...”. Hau da, toki egokian zegoen hur zituelako basoak ikatza egiteko eta hur portua, bai mea jasotzeko eta bat totxoak kanpora ateratzeko. Dokumentuen arabera erabiltzen zen mea Somorrostrokoa zen batez ere, baztertzen ez bada ere ingurukoaz ere baliatzea, hala nola Natxitukoaz (Olagorta) edota Ispartekoaz (Argin-Iruta aldekoa), non gaur egun hondarrak ikus daitezkeen bertan.\nEz da agirietan agertzen den datu bakarra. Jakin badakigu Bordelera ere eroan izan zela itsasoz Urtubiagako olako burdina, gero han iltzeak eta bestelako burdin-lanak egiteko.\n1749an Cathalina del Puerto y Uribe, alarguna eta Eako herritarrak baimena eskatzen du Maiorazkoko ondarearen parte bat saltzeko, arazo ekonomikoak direla eta.\n1750ean burdinolaren jabe Ignacio Loperena agertzen da, Lekeitiokoa. Sasoi honetan jasotzen da ola ondoko etxea.\nEatarren bizimodua burdinaren inguruan\nBizkaiko Foru Agiritegi Historikoan aurkitutako hainbat notario-prokolotan agertzen denez, olako nagusia behartuta egon zen utzitako diruaren truke “ikatz kargak jasotzera Urtubiagako burdinolan” mailegu-hartzailearen aldetik. Zorra ikatzetan kitatze hau notario-protokoelan agertzeak ematen digu garai hartan egur-ikatzak zuen balioaren neurria.\nTeknikoki egur-ikatza egurra destilatzetik lortzen da. Horretarako beharrezkoa da apurka-apurka hau berotzea airearekin kontaktuan egon gabe. Prozesuan ura eta gainerako osagai lurrunkorrak galtzen dira, hondar solidoa gelditzen den arte, egur-ikatza.\nEsan dugun bezala, urtarriletik martxora artean inausten ziren zuhaitzak, gero, hilabete epel eta sikuagoetan egiteko txondorrak. Urtubiagako basetxearen egileari eskatzen zaizkion baldintzen artean honako hau irakur daiteke... “bi arku izan ditzala aurrean gurdiak pasa daitezen...”.\nIkaztegi bietako bat.\n1761ean Ignacioren alaba, Rafaela Loperena ageri da olaren jabe, eta 1773an honen senar Joseph Ignacio de Unzeta.\n1778.urteko dokumentu batek azaltzen digu zein bide erabiltzen zuten porturaino burdin landua eraman eta handik burdinolaraino burdin minerala ekartzeko. Aipatutako dokumentuan, burdinolaren jabea den Jose Ignacio Uncetak salaketa jartzen du Natxituako herritarren eta pielen kontra (leinu bakoitzak bere piel edo “alkatea”baizeukan) bidea konpondu behar dutela eskatuz, Valladolideko Chancilleriaren beteaginduan (jardunbidean).\nUncetaren kexa zera da: Burdinolatik Heako porturaino, aspaldian erabili den gurdibidea,ondotik doan errekastoaren erruz,guztiz hondatuta dagoela eta herritarrei dagokiela bide guztien konponketa, Foruak hori agintzen duela argudiatuz.Aipatutako gurdibidea erreka gurutzatu eta eskuineko aldetik Heako porturaino zihoan eta bidearen parte bat Bedaroako elizateari zegokion, kontuan izanda Heako herria Bedaroa eta Natxituako elizateen artean banatuta zegoela; baina hala ere, eta berezia iruditu zaigun arren, Uncetak ez dio bidea konpontzeko eskabidea egiten Bedaroako elizateari, Natxituakoari baizik.\n1773.urtean Uncetak burdin landua geldirik bere burdinolan izan arren, eta burdin minerala eta ikatz egurra ezin dituen arren garraiatu Heako portutik burdinolaraino, bidea guztiz hondatuta dagoelako,eta forura jo arren laguntza eske, hala ere, Valladolideko Chancilleriak ez dio arrazoia ematen eta Natxituako elizatea askatu egiten du gurdibidea konpontzeko erantzunkizunetik Dokumentu honek argi erakusten digu Porturainoko bidea burdinolarako erabilia zela,gehien bat, eta erabilera horrek marka nabariak uzten zituela bertan.\nUrtubiagako burdinola: haize-harria edo labea babesteko horma, eta hiru ate (ikaztegietakoak eta bulegokoa).\n1795eko suetan (xede fiskaleko erroldak dira suak) Ignacio de Unzueta lekeitiarren izenean datoz bai ola eta bai aldameneko errota, eta azken honen maizter Antonio de Endeiza.\nEndeiza hau berau da 1797an errekan beheraxeago dagoen “Heako errota”,( Ikertako errota modure ezagutzen duguna,)erosten duena, nori eta Juan Francisco de Arancibiari, garai bateko Urtubiagako nagusien ondorengo bati. Endeizaren izenean ageri dira halaber Ubillako errotak (Ulla, herrikoen euskaran).\n1810eko agiri batean Lekeitioko Santiago de Unzeta da burdinolako ugazaba. 1814ko Natxituko lur estatistiketan Unzetaren beraren izenean dago.\nBeste auzi bat herritarrekin\n1832ko agiri batean salaketa baten berri ematen da, Bizkaiko Jaurerriak Lumon duen Teniente Nagusiaren aurrean jartzen dena burdinolaren ondoko “Olaco Zubia” deritzonaren egoera negargarria dela-eta. Salaketa onartu egiten da eta hala jakinarazten zaio Natxituko Elizateko errejidoreari, beronek har dezan konponketaren ardura.\nNatxituko bizilagunak elkarturik, konponketa Unzetaren alargun den Rosa Urquijo Abendaño bergararrak ordain dezala eskatzen dute, bera baita burdinolako nagusi senarra hil denetik, baina alferrik.Nahiz eta Natxituarrek ematen dituzten arrazoien artean honakoa ere egon : “... orain 50 urte galdetuta ea olako ugazaba zen Ignacio de Unzetak ordaindu behar zuen ala komunitateak Urtubiagako olatik Ea gainera doan gurdibidea...”, Valladolideko Errege Kantzelaritzak herritarrei eman zien arrazoia, gorago aipatu bezala.\nHala, burdinolako nagusiak ordaindu behar izan zuen ordukoan bide konponketa. Agiri horren arabera, beraz, pentsatzekoa da Eako mendaterako bidea burdinolatik egiten zela, eta erabilerak nahi baino gehiagotan hondatzen zuela zorua, honek zekartzan auzi guztiekin.\n1838an Rosa Urquijok Natxituko Manuel Zabali saldu zion ola, bitartekari Juan Jose Echevarria zela.\nJuan Antonio Delmasek “Guia historica del Señorio de Vizcaya” liburuan, 1864.urtean Natxituan zazpi errota eta burdinola bat aipatzen ditu. Hala ere, datu hori kontrajartzen da Eskualdeko Estatistika liburuetan azaltzen denarekin. 1863.urtean Natxituan Jose Domingo Etxebarriaren errota bakar bakarrik agertzen da funtzionamenduan baina ez burdinola.\nZehatz-mehatz ez badakigu ere, ia seguru esan daiteke garai hartan utzi ziola Urtubiagako olak burdina egiteari. Boluetako Santa Ana fabrikaren sorrerak (1848) eta 1849ko muga-zergak burdinolen akabua ekarri zuen.\n*Oharra: Artikulua bukatzear dagoela informazio berria iritsi zaigu Urtubiaga burdinolari buruzko lehenengo aipamenen gainean, Lekeitioko Andra Mari elizaren 1487 eta 1499 urteetako “fabrika liburuetan” agertzen direnak; bertan zor baten berri ematen da:“... que dexo Martin de Çaracondegui en la ferreria de Urtubiaga, por cada anno, trezientos maravedis...” Lekeitioko elizarekin. Horri esker ziurtzat eman dezakegu orain arte pentsatutakoa, hau da, Urtubiaga burdinola Erdi Arokoa dela.\n- Bizkaiko Foru Artxibo Historikoa (notari-protokoloak, Bizkaiko Zuzenlekutik)\n-\tBizkaiko Eliz Artxibo Historikoa\n-\tValladolid-eko Erret Chancilleriako Artxiboa\n-\tUriarte Ayo, Rafael : “Estructura, desarrollo y crisis de la siderurgia tradicional vizcaína (1700-1840)”\n-\tDelmas, Juan Antonio: “Guía histórica descriptiva del Señorío de Vizcaya\n-\tLópez Musatadi, Mª Jesús: “Monografías de pueblos de Bizkaia. Ispaster y Ea.”\n-\tZelaia, Joseba: Urtubiagako planoa :Burdinola eta Errotaren multzoa\n-\tGaldiz, Mari Jose : Margoa


Barcina Lehendakariak Perura bidaiatu du, hango San Ignacio Loyola Unibertsitateak honoris causa doktorea izendatuko duela eta\nbarcina doctora honoris causa perú\nBarcina Lehendakariak Perura bidaiatu du, hango San Ignacio Loyola Unibertsitateak honoris causa doktorea izendatuko duela eta astelehena, 2012.eko irailak 17\nOkasio hori baliatuko du unibertsitate horrekin lankidetza-esparruko hitzarmen bat izenpetzeko\nBarcina Lehendakaria. ( irudia handitu )\nNafarroako Lehendakari Yolanda Barcinak Perura bidaiatu du San Ignacio Loyola Unibertsitateak honoris causa doktore izendatuko duela eta. CaixaBank-en Isidro Fainé lehendakariari ohorezko titulu bera ere emango dioten ekitaldia astelehen honetan, 19:00etan (Peruko ordutegian) egingo da unibertsitateak Liman duen campus-ean.\nMaila akademiko gorenena da eta, hala, unibertsitateak "haren bizi-ibilbide aipagarria"-ren aitorpena egin nahi du. Beste merezimenduen artean, azpimarratzen du Farmazian doktore dela Nafarroako Unibertsitatean eta, haren ibilbide politikoan "kargu publiko garrantzitsuak bete dituela haiek betetzen lehen emakumea izanik"; kargu horien artean daude, Nafarroako Gobernuko Ingurumen, Lurralde Antolamendu eta Etxebizitzako sailburua, Iruñeko alkate, Unión del Pueblo Navarroko (UPN) lehendakaria eta Nafarroako Lehendakaria.\nEkitaldiaren aurretik, Barcina Lehendakariak lan-bilera bat izango du unibertsitateko lehendakari-fundatzaile Raúl Diez Canseco-rekin, Edward Roekaert errektorearekin eta unibertsitateko beste zenbait agintarirekin. Bilera horretan hitzarmen bat izenpetuko dela aurreikusita dago Nafarroako Gobernuaren eta San Ignacio de Loyola Unibertsitatearen artean etorkizunean elkarlana sustatzeko.\nOndoren, ohorezko bazkaria izango da eta arratsaldean campus-a bisitatuko da, ekitaldia ospatu aurretik, eta bertako buru unibertsitateko lehendakari-fundatzaile Raúl Diez Canseco eta unibertsitateko errektore Edward Roekaert izango dira.


Haur Hezkuntza | Jado Ikastetxea\nAzala » HEZKUNTZA PROIEKTUA » Haur Hezkuntza\nGela horretara joateko aukera edo ikasgela arruntean tabletekin lan egiteko aukera.\nMusic + english ikasgaien fusioa\nHiru ordu astean. Musika-saioa, art room gelan\nHoward Gardnerren askotariko adimenetan oinarritutako baterako proiektu bat lantzen da. Ingelesa eta musika sakontzeko saioak dira, baina musikako eta ingeleseko ezagutzak baino askoz ere gehiago ematen du. Hain zuzen, motibazioa da emaitza nabarmenetako bat.\nANTZERKI-TAILERRA (5 urte)\nSaio bat astean. Euskaraz. Antzezlan bat lantzea, ondoren hura antzezteko.\nMATEMATIKAKO TAILERRA (5 urte)\nRobotika eta Xakea: Ordubete astean (txandaka), talde murriztuan (banaketa-gelak) (urtarrilean hasita)\nRobotika: arreta, kontzentrazioa, kalkulua eta logika hobetzen du; antolaketa eta ulermena sustatzen du; autonomia eta esperimentazioa indartzen du.\nXakea: xake-jokorako jokalariak sortzeko barik, arreta sustatzeko lan egiten da, balio asko praktikan jartzeko eta, gainera, adimen-garapena, afektiboa eta ludikoa sustatzeko.\nIKASKUNTZA PROIEKTUEN ARABERA\n(Hastapena - ikastaro hau)\nIkaskuntza-eredu honetan, ikasleek erabakiak hartzen dituzte, eta mundu errealean, ikasgelatik haratago, aplikazioa duten proiektuak ezartzen eta ebaluatzen dituzte.\nIkasleak dira protagonistak\nProiektu bakoitzak 5 aste irauten du\nPraktika psikomotorreko (psikogela) 2 saio astean: brakiazioa, katuka nahiz herrestan ibiltzea, itzulipurdia, mugimenduak, espazioa-gorputza erlazioa, jauziak, jaurtitzeak, zirkuituak, jolas librea (sinbolikoa), orekak, erlaxazioa masajearekin eta zentzumenen estimulazioa (txoko berezia).\nEgunero, txoko bidez lan egiten dugu\nGizarte-konstruktibismoa da oinarri; haren arabera, elkarreraginean oinarrituta gertatzen da ikaskuntza; hau da, beste batzuekin batera ikasten da.\nTxoko bakoitzean (sinbolikoa, fitxa, puzzlea, jolasa, plastilina, eraikuntzak), umeek alderdi jakin bat lantzen dute, modu autonomoan, eskura dituzten materialen eta irakasleak emandako jarraibideen bidez; hala, hurbiletik jarraitzen zaio taldearen lanari. Eskola-egun batean, irakaslea talde guztiekin dago, eta arlo guztietako jarduerei jarraitzen die.\nEguneko une oso garrantzitsua da; izan ere, komunikazio-bideak ezartzen dira ikasleen eta tutorearen artean, eta gizarteratzea, hizkuntza-gaitasunen garapena, espazioan eta denboran kokatzeko gaitasuna eta gaitasun afektibo eta kognitiboak lantzen dira.\nGoizeko gogoeta, Zerrenda irakurri, Denbora, Bizipenak, Ipuina, Abestiak, Letrekin jolasten dugu, ...


Komunikaldiak 2012: bideo jokoak eta hezkuntza Sustatu.eus - Teknologia albisteak\n2012-03-14 : 11:03\nBehin eta berriro aipatzen dugu teknologia berriak zein inportanteak diren, zer betebehar interesgarria duten irakaskuntzan, zelako garrantzia duten euskararentzat..., baina bideo jokoak erabat ahaztuta ditugu, munduan horrelakorik ez balego bezala. Kezka horrek, hain zuzen, eraman du Mondragon Unibertsitatea ikasturte honetako Komunikaldiak gai horren inguruan zentratzera: bideo jokoak eta hezkuntza. Urtero bezala, egun bateko jardunaldia izango da.\n09:00 Aurkezpena eta ongietorria: Jon Altuna (Mondragon Unibertsitateko errektoreordea)\n09:15 Hitzaldia: Bideo jokoak, fenomeno unibertsala, baita gurean ere. Arantza Atutxa (Creativity Zentrum)\n10:00 Hitzaldia: Zelan egiten den bideo joko bat. Asier Quesada (Delirium Studios)\n11:15 Hitzaldia: Zelan txertatu bideo jokoak hezkuntzan. Carlos Gonzalez Tardon (People&Videogames)\n15:30 Mahai ingurua: Bideo jokoak Euskal Herrian. Hiru esperientzia\nIgor Leturia (moderatzailea)\nIruri Knorr (Ideateca)\nIgnacio de Otalora (DigiPen)\nJosu Cobelo (Dada Company)\nKontuan izanda gai hau interesgarria izan daitekeela bai Hezkuntzako ikasle zein irakasleentzat eta baita Ikus-entzunezko komunikaziokoentzat, oinarrizko bibliografia bat prestatu dugu, gaia interesatzen zaienentzat. Horrezaz gain, martxoaren 21ean HUHEZIko bibliotekak mahai bat jarriko du liburutegian, eta bertan erakutsi zer liburu dauzkagun fakultatean gai horren inguruan.\nOrdenagailu gela bideo jokoekin\nHorrezaz gain, elementu osagarri gisa, egun horretan Teknologia Zerbitzuek prestatuko dute ordenagailu gela bat, eta bertako 19 ordenagailuetan hainbat bideo joko jarriko dituzte, nahi duenak bertan egin dezan jolas, bideo jokoak probatzen.\nKartela eta iragarkia\nYera Sanchez eta Goio Arana irakasleek prestatu dute Komunikaldiak 2012 kartela. IKOko 4. mailako zenbait ikaslek, berriz, irrati iragarki bat egin dute Komunikaldiak iragartzeko.\nKomunikaldiak podcast by izaskunzalakain


Diputatuen Kongresuak babestu egin du Euskal Taldeak enplegu publikoaren behin-behinekotasun egoera mugatzeko aurkeztu duen proposamena\nEAJren ekimenak, hainbat talderekin adostutakoak, “arazoa aztertzeko lege aldarazpena” premiaz bultzatzea du xede. Era berean aurreikusten da “kontrolak areagotzea bitarteko enplegatu publikoen poltsa berriak sor daitezela saihesteko”\n15 Abendua | Kongresua\nEuskal Taldearen proposamenez, Diputatuen Kongresuak Espainiako gobernuari eskatu dio Enplegatu publikoaren Oinarrizko Estatutuaren aldarazpena premiaz bultzatzea “enplegu publikoan ematen den behin behinekotasun arazoa konpontzeko”. Horretarako, EAJ-PNVk aurkeztu duen transakzio zuzenketarekin ados, Ganberaren gehiengo batek babestu duena, PSOEk eta Podemosek barne, “enplegatuak egonkortzeko lege erantzun oinarrizkoak-eraginkorrak eta efizienteak” bideratuko dira, kontrolak areagotuaz “herri administrazioetan gaur egun ematen den behin-behinekotasun tasa altua murrizteko” eta “behin-behineko enplegu poltsa berriak sortzea saihesteko”.\nEuskal Taldeak “berez larria den arazoa” konpontzen du, Mikel Legarda Euskal Taldeko Diputatuaren esanetan eta “epe laburrean irtenbidea bilatzea eskatzen du EBko Auzitegiak emaniko epaiaren ondoren” zeinetan argi eta garbi adierazi den Herri Administrazioen zerbitzurako behin behineko kontratazio gehiegi egiteak “Iraupen zehatzeko Lanari buruzko Akordio Markoaren 5. Klausula urratzea dakarrela”.\nHorregatik eta “egoera egonkortzera begira, gaur egungo prozesuak arazo orokorrerako egokiak ez direlako” Euskal Taldeak “ex novo” arauketa proposatzen du EBren araudiari eta Europako Auzitegiaren ebazpenei erantzun egokia emango diena eta gehiegikeria hauen biktimei proportzionaltasunez eta eraginkortasunez ordain egokia ematea ahalbidetuko duena”.\nHalaber eta Legardak esandakoarekin ados, PSOE, Unidas Podemos, ERC, PDECAT, Mas País eta Compromis taldeekin adostu den “ez da auzitan jartzen zerbitzu publikoen eraginkortasuna, ez eta enplegu publikoetan behin behineko lana eginez eta zerbitzua emanez urteak eman dituzten pertsonen ezagutzak eta gaitasunak xahutzen ere” eta “gaur egun etengabe ematen diren gatazka txikiak ekidingo dira”. Azkenik, onartu den ekimen honen bidez “ahalbidetzen da enplegu publikoaren behin-behinekotasuna kontrolatzea, hemendik aurrera abusuzko behin behineko lan poltsak sortzea saihestuz”.\nLegardak berak eman dituen kopuruen arabera, 800 milatik gora funtzionario dira behin behineko egoeran daudenak Administrazio Publiko guztietan. Osotara 2,6 milioi enplegatu publiko dira.


Kaotiko: Agurain kaotikoa — Gaztezulo\nKaotiko: Agurain kaotikoa\nKaotiko: Agurain kaotikoa https://www.gaztezulo.eus/albisteak/kaotiko-agurain-kaotikoa https://www.gaztezulo.eus/albisteak/kaotiko-agurain-kaotikoa/@@download/image/12p13-1_1371118678.jpg\nKaotiko aguraindarrek "Mundo Kaotiko" izeneko lehen diskoa argitaratu dute Oihukarekin.\nKaotiko taldea Aguraingo punk-rock harrobitik datorkigu. Boskote honetako bizkarrezurra Kaos Etiliko taldean jardundako Aguayo eta Aguayiko gitarrajoleek eta Fonta baxujoleak osatzen dute. Oinarri horri Xabi baterijolea eta Jon abeslaria gehitu zitzaizkion 2000ko uztailean.\nEgia esan, Oihuka disketxeak kaleratutako "Mundo kaotiko" lehen diskoa entzunda, berehala antzematen da bi anaia gitarrajoleek taldean duten garrantzia. Kaotiko punk-rock talde gitarreroa da, riff indartsuekin jokatzen duena, ahots gordin baina era berean jostalariari lelo itsaskorrekin etekina ateratzen dakiena. Abesti arin, tarteka azkar eta errazak dira.\nKaotiko talde gaztea da, 28 urteko Aguayo "aitona" kenduta, taldekideek 22 urte baitituzte, batez beste. Aguayoren esperientzia, baina, ez datorkie batere gaizki, batez ere Desterrados talde arabarrean egin zituen urteetan eta Kaos Etilikorekin grabatutako bi diskoetan ikasitakoei etekina ateratzeko. Alde horretatik, lehen disko honetan helburua argi izan dutela nabari da. Mozorrorik eta esperimenturik gabe, Kaotiko tankera zaharreko punk taldea da, Euskal Herrian tradizioz hainbeste jarraitzaile dituen horietakoa. Andoaingo Garate estudioetako Kaki Arkarazok eta Haritz Harreguy teknikariak ere ederki isladatu dute soinuan izaera hori. Triku Korroskadako taldekide ohia arduratu da produkzioaz eta moldaketez. Haren eskua ere antzematen da azken emaitzan.\nAguraindarrak izanda, La Polla ezinbesteko erreferentzia da Kaotikorentzat. Diskoa osatzen duten hamairu kantuetan antzematen da hori, nahiz kaotikorenak, errimoz arinagoak izan. Benetako hartuemana, dena den, mezu eta filosofian dago, izan ere, La Pollako Evaristok egin ditu diskoko hitz guztiak. Ironiaz, amorruz eta umorez gainezka egiten dute denek. Ongi etorri Agurain kaotikora!


Emakumeen Birak etapa laburragoak izango ditu aurten, “bizitasuna” bilatzeko - Durangaldea - Anboto.org\nEmakumeen Birak etapa laburragoak izango ditu aurten, “bizitasuna” bilatzeko\nJoseba Derteano 2017-05-05 13:52\nAurtengo Emakumen Biran etapa luzeak ekidin dituzte. Bost etapetako bat bera ere ez da 100 kilometrotara helduko. Lasterketak ibilbide laburragoan kontzentratuta, bizitasuna areagotzea bilatzen dute.\nEtapa luzeak ez dira ikuskizun gehiagoren sinonimo askotan. Indarrak normalean baino gehiago neurtzeko joera dute taldeek, eta horrek ikuskizunari eragiten dio. Horregatik egin dute etapa laburren aldeko apustua. “Asperraldirik gabeko lasterketa bizi eta mugituak izan daitezela bilatzen dugu”, adierazi du Agus Ruiz Emakumeen Bira Ziklismo Kirol Elkarteko kideak aurkezpenean.\nDurangaldeko lasterketa bategaz hasiko dute 30. aldia, maiatzaren 17ko eguaztenean. Hiru urte ziren eskualdean hasi eta amaitzen zen etaparik ez zegoena. 16:00etan Iurretan hasiko den etapan Abadiño, Atxondo, Elorrio, Berriz, eta Zornotzatik ibiliko dira. Azkenengo etapa biak gogorrenak izango dira eta, printzipioz, Birako irabazlea erabakiko dutenak. Laugarren etapa Aralarko San Migel mendatean bukatuko da, Nafarroan. 11 kilometroko igoerak %8ko aldapak ditu, batez beste. Azken etapako erronka ere ez da nolanahikoa: Jaizkibel mendatea.\nErrenteriako azken etapak protagonista berezi bat izango du: Ane Santesteban errenteriarra. Iaz Rioko Joko Olinpikoetan parte hartu zuen eta bere herriko udalak lorpen hori aitortu gura dio etapa amaiera bategaz. Gainera, orain hile eta erdi auto batek harrapatu zuenetik errekuperatzen ibili da, eta Biran agertuko da berriro.\nVan Vleuten faborito\nIrabazteko faborito nagusien artean Annemiek Van Vleuten herbeherearra eta Ashleigh Moolman hegoafrikarra daude. Bien artean Birako bost podium dituzte.\nParte hartuko duten 19 taldeak UCI mailakoak dira, eta euskaldun bi daude horien artean: Bizkaia-Durango eta Lointek.\nBira WWT-an sartzeko eskaera, umore ukituagaz\nWomen World Tourra sortu zutenetik, Emakumeen Bira egutegi horretan sartu guran dabiltza antolatzaileak. UCIri eskaera bera errepikatu diote 2018ko egutegirako eskaera orrian. Egoeragaz gogaituta, honako hau idatzi dute ‘Lasterketaren izena’ atalean, ingelesez: WWT Race Required Again and Again XXXI. Edition. Behin eta berriro errepikatu duten eskaera dela salatu gura dute. Egutegiari dagokionez, eguazten batean hasi eta domekan amaitzea da 2018ra begirako proposamena, Kaliforniako Itzulitik bueltan datozen txirrindulariek atseden hartzeko denbora izan dezaten.


Baimenak - egoitza\nZer da baimen zerbitzua?\nZein lege euskarri dauka?\nZerbitzu honen ezaugarri nagusiak\nNola baimentzen da?\nZeintzuk dira baimen daitezkeen zerbitzuak?\nBa al dago baimenak baliogabetzerik?\nZein egoeratan egon daiteke baimen bat?\nArabako Foru Aldundiaren Egoitza elektronikoaren zerbitzu berria da, aurretiaz baimena duten erabiltzaileei beste baten kontura prozedura telematikoak gauzatzeko aukera ematen diena, kontrolatutako eran.\nZerbitzu honen erabiltzaileak izan daitezke, besteak beste:\nGestoriak, enplegatuek haren bezeroen kontura egiten dituzten izapideak kudeatzeko (ikus 1. adibidea).\nEnpresak, beren enplegatuak lan jakin batzuk egiteko gaitzen dituztenak (ikus 2. adibidea).\nAurretiaz inolako harremanik ez duten partikularrak eta/edo Egoitza elektronikoaren erabiltzaileak (ikus 3. adibidea).\nAFAko Egoitza elektronikoa apirilaren 5eko Diputatuen Kontseiluaren 26/2011 Foru Dekretuaren bitartez sortu zen. Dekretu horrek egoitzaren erabiltzaileei aukera ematen die beste batzuk izapide telematiko jakin batzuk egiteko gaitzeko, eta izapideok lehenengoek eginda baleude bezala balio dute (3.g artikulua).\nBaimen emailea: Egoitza elektronikoaren erabiltzailea, beste bat (baimendua) baimentzen duena zerbitzu telematiko jakin batzuk erabiltzeko. Baimenduak egindako izapideek baimen emaileak eginda baleude bezala balio dute\nBaimendua: egoitza telematikoaren erabiltzailea, zerbitzu telematiko jakin batzuk erabiltzeko gaitua. Baimenduak egindako izapideek baimen emaileak eginda baleude bezala balio dute.\nBaimentze prozesua erabat telematikoa da.\nBaimenak telematikoki egiten diren AFAko Egoitza elektronikoko izapideei soilik eragiten die.\nZerbitzua ziurtagiri elektronikoak erabiltzen dituzten erabiltzaileek soilik erabil dezakete.\nBaimen emailea eta baimendua pertsona fisikoak edo juridikoak izan daitezke.\nBiak izan behar dira Egoitza elektronikoaren erabiltzaileak.\nBaimenek zerbitzu bat edo gehiago barne har dezakete.\nZerbitzu bat erabiltzeko baimena emateak zerbitzu horrekin lotutako izapide guztietarako baimena ematen dela esan nahi du.\nBaimen emaile batek nahi beste baimendu izan ditzake zerbitzu bererako edo zerbitzu desberdinetarako.\nBaimenak behin baino ezin dira eman.\nBaimenen bidez egindako izapideak erregistratu egiten dira eta baimenduak zein baimen emaileak Egoitza elektronikoan kontsulta ditzake.\nBaimen bat aktibatzeko honako pausu hauek eman behar dira:\nEzin dira Egoitza elektronikoko zerbitzu guztiak baimendu. Baimen daitezkeen zerbitzuak zeintzuk diren baimentze prozesuaren lehenengo pausuan kontsulta daitezke.\nJarraian baimentze prozesua eta baimenen erabilera deskribatzen dituen bi adibide jarri dira:\nBaimenen zerbitzua erabiltzeko gida. I zatia. Nola baimendu.\nBaimenen zerbitzua erabiltzeko gida. II zatia. Baimendutako zerbitzu bat nola erabili.\nBaimenak edozein momentutan baliogabetu daitezke. Baimen emaileak zein baimenduak egin dezake hori. Bi kasuetan, baimena berehala indargabetuko da.\nHasita: Baimen emaileak bukatuta dauka baimentze prozesuaren 1. pausua.\nOnartuta: Baimenduak baimena onartuta eta izenpetuta dauka (2. pausua).\nBaieztatuta: Baimen emaileak baimena berretsita eta izenpetuta dauka (3. pausoa). Egoera honetan soilik gauza daiteke baimena.\nEzetsita: Baimendutako pertsonak baimena baliogabetu edo ezesten badu.\nBaliogabetuta: Baimen emaileak baimena baliogabetzen badu.\nIraungitzeagatik baliogabetuta. Baimenaren eta/edo baimena izenpetzeko ziurtagirien indarraldia iraungita badago.\nEgoitzak baliogabetuta: Segurtasun arrazoiak direla-eta, AFAk baimena baliogabetu badu.\nEtenda: Segurtasun arrazoiak direla-eta, AFAk baimena aldi baterako ondoriorik gabe utzi badu.\nEnplegatuek beren bezeroen kontura egiten dituzten izapideak kudeatzea\nEnpresa edo partikular batek gestoria baten zerbitzuak kontratatzen ditu Foru Ogasunarekin lotutako izapide jakin batzuk bere kontura egiteko.\nHorretarako, gestoriaren legezko ordezkariak gestoriako enplegatuak baimendu behar ditu izapide horiek gestoriaren bezeroen kontura egin ahal ditzaten.\nOndorioz, honako eskema hau eduki behar da kontuan:\nGestoriaren eta bere bezeroaren artean "Borondatezko Ordezkaritza Erregistroa" zerbitzuan oinarritutako harreman bat sortzen da, ohiko prozesuaren arabera.\nHalaber, gestoriaren legezko ordezkariak gestoriako enplegatuei "Borondatezko Ordezkarien Erregistroa" erabiltzeko baimena eman behar die izapide horiek gestoriaren bezeroen kontura egin ahal ditzaten. Hemen baimentze prozesua nola egiten den erakusten duen adibide bat ikus daiteke).\nAurreko bi pausuak egin ondoren, langileak gestoriaren bezeroen kontura jardun dezake honako prozesu honi jarraituta. Hemen aurretik baimendutako zerbitzu bat nola aktibatzen den ikus daiteke):\nEgoitza elektronikora sartzen da pertsona fisikoaren ziurtagiri elektroniko bat erabilita.\n"Nire baimenak" izeneko erlaitza aukeratzen du eta bere gestoriari dagokion baimena aktibatzen du.\n"Borondatezko Ordezkarien Erregistroa" izeneko zerbitzua aukeratzen du.\n"Balidazioa" izeneko aukerara doa.\n"Sartu borondatezko ordezkari gisa" izeneko aukera aukeratzen du.\nZein bezeroren kontura egingo dituen eragiketak, haren IFZ sartzen du.\nDagokion zerbitzua erabiltzen du.\nBaimentze saioa bukatzeko "Baimentzea bukatu" sakatzen du.\nBere enplegatuen artean lanak banatzen dituen enpresa\nEnpresa baten legezko ordezkariak honela banatu nahi ditu enpresako enplegatuen artean enpresak Arabako Foru Aldundiaren aurrean egin behar dituen izapide telematikoak:\n1. enplegatua: "Errolda eredua" izeneko zerbitzuarekin lotutako izapideak enpresaren kontura egiteko arduraduna.\n2. enplegatua: "Ziurtagiriak" izeneko zerbitzuarekin lotutako izapideak enpresaren kontura egiteko arduraduna.\nHorretarako, enpresaren legezko ordezkariak 1. enplegatua "Errolda eredua" izeneko zerbitzua erabiltzeko baimendu behar du eta 2. enplegatua, aldiz, "Ziurtagiriak" izeneko zerbitzua erabiltzeko. Hemen baimentze prozesua nola egiten den erakusten duen adibide bat ikus daiteke.\nArreko bi pausuak egin ondoren, baimendutako langileek enpresaren legezko ordezkariaren kontura jardun dezakete honako prozesu honi jarraituta. Hemen aurretik baimendutako zerbitzu bat nola aktibatzen den ikus daiteke:\nEgoitza elektronikora sartzen dira pertsona fisikoen ziurtagiri elektronikoak erabilita.\n"Nire baimenak" izeneko aukeran beren enpresari dagokion baimena aktibatzen dute.\nBakoitzak erabil dezakeen zerbitzua aukeratzen du.\nDagokien zerbitzua erabiltzen dute.\nBaimentze saioa bukatzeko "Baimentzea bukatu" sakatzen dute.\nPartikularrak eta/edo Egoitza elektronikoaren erabiltzaileak\nAurretiaz inolako harremanik ez duten partikularrak eta/edo Egoitza elektronikoaren erabiltzaileak\nAbeltzaintzako ustiategi bat arraza pirenaikoaren liburu genealogikoan sartuta dago eta ustiategi horrek Arabako Pirenaiko Elkarteak edozein momentutan behien errolda kontsultatzeko aukera izatea nahi du, liburu hori kudeatzeari dagozkion ondorioetarako.\nHorretarako, ustiategiak "Abeltzaintza" zerbitzua erabiltzeko baimena eman behar dio liburua kudeatzeko egin behar diren izapideak egiteko elkarteak izendatutako pertsonari. Hemen baimentze prozesua nola egiten den erakusten duen adibide bat ikus daiteke.\nBaimentze prozesua bukatu ondoren, baimendutako pertsonak abeltzaintzako ustiategiaren kontura jardun dezake honako prozesu honi jarraituta. Hemen aurretik baimendutako zerbitzu bat nola aktibatzen den ikus daiteke):\nEgoitza elektronikora sartzen da ziurtagiri elektroniko bat erabilita.\nKudeatu beharreko liburu genealogikoa abeltzaintzako zein ustiategirena den, hari ematen dio "Nire baimenak" menuan baimena.\n"Abeltzaintza" zerbitzura sartzen da eta zerbitzu hori erabiltzen du.


Lagun batekin elkartu eta umeen gainean itaundu barik, gurasoen galdera egiten badiozu, helduaroan zauden seinale, gazte denbora joan zaizula esan gura du.\nFamilia denon ahotan. Gizartearen oinarri ez ezik, euskarri ere badelako, sistemaren funtsa. Zeren aitatutako guraso horiek gaixotuz gero, familiartekoen gain geratuko dira zaintza ez ezik, medikuetako kontu guztiak ere.\nBikotekide edota seme-alaben pentzudan daude gaixo askoren tratamendua eroatea eta gainbegiratzea, baita joan-etorriak ere. Zelan egin liteke, lan ordutegian denean guztia? Hor konpon! Familiakoa zara eta zure ardura da. Eta senideak, ezinean. Baina berdin dio sistemari, zaintzak ez diolako inori ardura, ez duelako baliorik bizimodu honetan.\nSistemaren eredua tradizionala da, antzinakoa eta patriarkala, etxekoandre bat sendian lemazain zegoenekoa. Halakorik gutxi orain, ordea.\nDarabilgun martxarekin bateraezinak dira askotan zaintza eta lana. Zelan moldatu muntatuta dagoen hau guztiau? Zelan irauli eta gure bizimodura ekarri? Eta zahartzen garenean, nork hartuko du gure ardura, modelo honek segituz gero? Aldatu beharko da zeozer, ostantzean...


Goilan eta Goiekiren arteko hitzarmen berria sinatu da Goierrin enpresa berrien sorrera sustatzeko - GOIEKI · Goierriko Garapen Agentzia ·\nHitzarmen hau bi erakundeen helburuen lerrokatzearen ondorioa da. Goilan formazioaren, teknologia berrien ikerkuntzaren eta Goierrin enpresa eta proiektu berrien sustapenaren aldekoa da. Honetarako agentziarekin kolaborazioa onuragarria suertatzen da, izan ere honen zerbitzuak Goierriko industria ehunari laguntzea eta enpresa ekimen berrien sorkuntzara zuzenduta doaz. Honela, erakundeen arteko erlazioan oinarrituaz Goilanek Goiekiri instalakuntza berrien eraikuntzarako diru laguntza emango dio. Ordainetan, agentziak bailarako garapen sozial eta industriala bultzatzen jarraituko du, Goilan fundazioak dituen printzipioetan oinarriturik.\nGoilan fundazioaren helburu nagusia Euskal gizartean kooperatibismoa proiektatzea da, konkretuki Goierri bailaran, betiere hau ikuspegi zabal batekin kontsideratuz. Bailarako 8 kooperatibak osatzen dute, Ampo, Ederfil-Becker, Eredu, Hertell, Kendu, Logos, Orkli eta Panelfisa. Hiru ildo jarraitzen ditu, formazioa, ikerkuntza eta proiektuen eta enpresen sustapena. Bere jarduerak aurrera eramateko fundazioak Goierriren intereserako onuragarri diren proiektuetan aritzen da, Goiekirekin hitzarmen hau da honen adibide.\nGoieki garapen agentziaren eraikin berria\nGoierrin 2005 urtean gauzatu zen plan estrategikoaren ondorioz eta eskualdean balio erantsi altua duten ekimen berriak bultzatzeko asmoz, orain dela urte batzuk jarri zen abian Negozio Berrien Fabrika egitasmoa.\nProiektu hau Goierriko Berrikuntza Gunean kokatzeko zereginean hasi ginen lanean eta azkenean 2017 urtean eraikina altxatzen hasteko aukera izan dugu.\n2.500 m2-ko azalera izango ditu eraikin berriak eta enpresa berrien kokapenera bideratutako espazio anitzak izango ditu. Horrez gain, Goierri Valley elkarteko enpresek ere aukera izango dute bertan negozio unitate berriak kokatzeko.\n- 190m2-ko 4 laborategi edo tailer izango ditu beheko solairuan.\n- Enpresa eta negozio unitate berriak kokatzeko 20 bulego lehen solairuan.\n- Goieki eta Goierri Valley Elkartearen bulegoak eta bilera gelak 2. Solairuan.\n- Guztiek partekatzeko espazioak + sukalde eta jangela bat 3. Solairuan.\nUrte amaierarako espero dugu enpresa berrientzako kokagunea prest izatea.


AgropecuarioNekazaritza-abeltzaintza - Zizur Nagusiko Udala HOME\nXVIII. eta XIX. mendeetan zehar, Zizur Nagusiko nekazariek Zendeako gainerako nekazariek landatzen zituzten produktu berberak landatzen zituzten. Iruñerria eremu ezin hobea izan da zenbait labore lantzeko. Usadioz, Iruñerrian zerealak ereiten ziren. 1785etik 1789ra bitartean, Iruñerriak 664 kg zereal sortzen zuen biztanle bakoitzeko; hau da, Nafarroan gehien sortzen zuen eskualdea zen. Lurrak betidanik izan dira oso emankorrak, eta gaur egun ere halakoxeak dira. Konposizio fisikoa oso aproposa da, lohitsua eta buztintsua. Horrez gain, klima epela da. Bi alderdi horiek lurrari material organiko ugari ematen diote, eta, horrenbestez, laboreen emankortasuna areagotu egiten da. Gaur egun, beharbada, nekazariek lurra bere kolore bereziarengatik ezagutuko dute, duela berrehun urte egiten zuten antzera.\nGaur egun, duela berrehun urte egiten zen bezalaxe, «lur zuriak», «gorriak», «beltzak» eta «legarrak» lantzen dira. Lur zuriak eta beltzak dira egokienak zerealetarako (garia eta garagarra). Nolanahi ere, garai batean, XVIII. mendearen bukaera aldera eta XIX. mendearen hasiera aldera, lur beltzetan erremolatxa eta artoa ere ereiten zen. Hala ere, laborantzarako lur eremua larreetarakoa baino txikiagoa zen. Sastrakadiak eta larre etzeak ziren nagusi, bazkarako erabiliak (Jimeno Jurio). 1817an Zizur Nagusian lehen mailako 639 erregu-lur zuri erabiltzen ziren, bigarren mailako 1.416 erregu-lur, eta hirugarren mailako 1.506: denetara 3.561 erregu-lur zuri erabiltzen ziren laborantzan. Bestalde, hirugarren mailako baratzerako 15 erregu-lur baino ez ziren erabiltzen, eta 60 mahastietarako.\nGaur egun, makineria modernoak nagusitu egin dira nekazaritza eta abeltzaintza eremuetan, eskuz egindako lanak nekazaritza arkeologiaren eremuetan galdu dira, eta egun nekazaritzan diharduten familia bakanek beste jarduera batzuekin tartekatzen dute. Hala ere, Zizur Nagusian 315,06 ha erabiltzen dira nekazaritzarako. Lehorreko belarkara laborantzetan 247,6 ha erabiltzen dira, laborantza lur ureztatuak oso gutxi dira (4 ha), eta larreetarako 2,75 ha erabiltzen dira. Zuhaitzik gabeko baso-azalera 13,8 ha-koa da. Koniferoek lurrazalaren 20,4 ha hartzen dute, zuhaitz hostotsuek 7,6 ha, eta, landaretzari dagokionez, produktiboa ez den ez den lurrazalak (herri guneak eta industrialdeak) 122,1 ha hartzen ditu.\nIruñerriko gainerako lekuetan bezalaxe, XXI. mendearen hasiera honetan gariaren laborantza intentsiboa da, eta neurri txikiagoan garagarra. Ondotik datoz, urrunean baina, koltza eta oloa. Familia baratze txikietan landutakoa ere gehitu beharra dago; horietatik ortuari eta barazki bikainak ateratzen dira. Mahastiak ere garrantzitsuak izan ziren udalerrian, harik eta XIX. mendeko filoxera gaitzak laborea hondatu zuen arte. Alabaina, XX. mendearen erdialdetik aitzin desagertu ziren mahastiak nekazaritza jardueratik, 1960ko hamarkadan. Garai hartan kontzentrazio partzelarioaren ondorioz paisaia aldatu egin zen. Kontzentrazioak labore anitzeko lur eremu txikiak azalera handiko lur eremu bihurtu zituen, zereal laborantza intentsiboan erabiliak.


URBAT-3H NESKEK SESTAOKO BANDERA ESKURATUZ DENBORALDIA HASI DUTE – Eibarko Urbat I.K.E.\nUrbatek asteburu honetan Sestaon izandako bi torneo jokatu ditu. Larunbatean, egoera klimatologikoak markatutako torneo baten (kanpoko igerileku baten jolasten baitzen), guztiz berregituratutako kadete taldeak hirugarren sailkatu zen (7 taldetatik).\nIgandean emakumezkoen taldearen txanda izan zen, finalerdi eta final formatuarekin. Finalerdietan talde armaginak zeharo hobetuta dagoen Burgoseko Casteallae taldearen kontra jolastu zuen. Azken hauek 0-3ko tartearekin hasi ziren, baina Urbat pazientziarekin eta indar psikologiko onarekin zer egiteko gai den gogora ekarri zuen eta aurrea hartu zuen partidua 8-4 irabaziz. Finala, etxeko taldearen aurka, Sestao, eibartar/gasteiztarrentzat partidu erraza izan zen. 17-2 emaitzarekin bukatu zuen Orbeako maila altua hasieratik bukaerara nabaria izan zen partidu batean.\nOstiraletan 19:15etatik 20:00etara ate irekiekin jarraitzen dugu Orbeako igerilekuan. Kirol hau probatu nahi duten eta Eibarko afizio waterpoleroari hainbeste poztasun ematen ari diren jokalari armaginen pausuak jarraitu nahi duten neska eta mutil guztientzako.\nEsta entrada esta disponible en: Spanish\nPrevious Post:MIKEL BASTERRIKA EIBARTARRAK BALENTZIAKO ANTELLAKO KLASIKOAN GARAILE\nNext Post:KIMUEK GIPUZKOAKO ESKOLAR MAILAKO LIGAKO IRABAZLEAK


Charlie eta txokolate-lantegia - Wikipedia, entziklopedia askea.\nAgurtzane Ortiz de Landaluze Goikolea\nCharlie eta txokolate-lantegia edo Charlie eta txokolate fabrika (jatorrizko izenburua: Charlie and the Chocolate Factory) Roald Dahl idazleak idatzitako liburu bat da, 1964an argitaratua. Agurtzane Ortiz de Landaluzek euskaratu zuen lehen izenburu horrekin 1994an, eta Joan Mari Sarasolak bigarrenarekin 1989an.\nWonka txokolate-lantegiaren jabeak bost txartel ezkutatu ditu txokolatinetan. Txartel horiek lantegi miregarri eta zoragarria bisitatzeko aukera ematen dute. Eta egun eta ordu jakin batean bisitaldiari hasiera eman diote. Charliek, zorionez, txartel horietako bat aurkituko du. Ondoren, bere bizitza zeharo aldatuko da eta gauza bera gertatuko zaie bere gurasoei, bere bi aitonei eta bere bi amonei.\n1971ko Willy Wonka & the Chocolate Factory, Mel Stuartek zuzendu eta Gene Wilder aktorea protagonista izan zuen.\n2005eko Charlie and the Chocolate Factory, Tim Burton zuzendu eta Johnny Depp aktorea protagonista izan zuen. Charlie eta txokolate fabrika izenburuarekin euskaratuta grabatu zuten Donostiako REC grabaketa estudioetan.\nMultimedia: Charlie and the Chocolate Factory


Manex Agirre: "Finaleko buruz burukorako sailkatzea dut helburu" - Aramaio - 2015-02-01 - Goiena.eus\nManex Agirre: "Finaleko buruz burukorako sailkatzea dut helburu"\nJokin Bereziartua Lizarazu 2015-01-30 09:53\nArabako Bertsolari Txapelketan lehiatuko den lehen aramaioarra izango da Manex Agirre. Laudioko Lanbide Heziketako Udal ikastetxearen aretoan izango da kanporaketa, domekan, 17:30ean. "Gogotsu" dago, bere buruak nola erantzungo duen zain. Beteranoena izanik, txapelketan parte hartuko duten gainerako lau aramaioarren gainean ere egin du berba: Iker Agirre, Xabi Igoa, Paula Amilburu eta Peru Abarrategi.\n2013ko txapelketatik "tarte handia" pasa dela dio eta gainera, urtebetez bertsoaren mundutik "apur bat" aldenduta ibili da: "Urtebeteko deskantsua hartu nuen eta orain gutxi hasi naiz berriro martxan. Txapelketara begira gogotsu nago, asko entrenatu dut, baina nire buruak nola erantzungo zain nago. Ez nago beste urte batzuetan bezain seguru, irrikaz nago nola erantzungo dudan jakiteko". Txapelketa nahiko ondo prestatu duela uste du, bertso eskolako beste kide batzuekin taldean egin ditu hainbat ariketa eta horrez gain, saiatu da ohi baino bertso gehiago entzuten.\nBelaunaldi berri baten aurten\nArabako bertsolarien mailari dagokionez, "progresio lasai" baten doazela uste du: "Ez du txarrera egin, baina ez nuke esango larregi hobetu denik. Aurten belaunaldi berri bat sartu da eta horrek, gutxienez, beste kolore bat eman dio txapelketari. Hala ere, hori saioz saio ikusi beharko da; oraindik bakarra jokatu da".\nHelburua zehaztu du aurten: "Finalera sailkatzea eta buruz burukora heltzea dira nire helburuak, eta hori guztia saio on bat eginda lortzea gustatuko litzaidake. Horrek esan gurako du saioa orokorrean ona izan dela".\nGainerako aramaioarren bertsokerak\nBost aramaioar sailkatu dira 2015eko txapelketarako: Manex bera, Iker Agirre, Xabi Igoa, Paula Amilburu eta Peru Abarrategi: "Hasi aurretik txapelketak eman duen albisterik onena da nire ustez, poz handia izan da. Horrek adierazten du bertso zaletasunaren transmisioa indartsu mantentzen dela; harro esan dezaket Aramaiokoa bertso eskolen artean indartsuenetakoa dela".\nBeteranoena izanik, gainerako lau bertsolarien gainean galdu dio Goienak. Hasteko, Iker Agirreren bertsokera "berezia" nabarmendu du: "Garai bateko bertsokeratik Araban geratzen den bakarrenetarikoa da. Erantzuteko gaitasuna du, eta hizkera bizia eta naturala. Gainera, umore puntu oso inportante bat dauka eta txapelketetan saiatzen den umoreari eusten; hori eskertzekoa da". Xabi Igoaren gainean uste du "etorkizun oparoa" duela: "2013ko txapelketa amaitu barik utzi behar izan zuen kanpora joan zelako, eta aurten bereziki gogotsu ikusten dut. Bertsokera seriokoa, bakarkakoan nabarmenduko nuke, eta betelanean Aramaioko onena da orain bertan; finalerako hautagai sendoa da".\nPaula Amilbururi ere etorkizun ederra ikusten dio Agirrek: "Araban bertso saio gehien ematen dabilenetako bat da, plazaz plaza dabil, eta horrek erreferentzialtasun bat ematen du. Bertsokera bizi-bizia du, eta hainbat baliabide. Ea txapelketan nola dabilen". Azkenik, 1997an jaiotako Peru Abarrategiren gainean honako hau dio: "Lehen txapelketa izango du eta beraz, bere burua probatzeko aukera izango da. Bertsoarekiko harremana finkatzeko garaia du; ondo ikusten dut".


Hong Kongetik etorri da arnasa | Kirola | Berria\nHong Kongetik etorri da arnasa\nVincent Gave, Jean Baptiste Aldige eta Jean-Jacques Netter enpresariek Miarritzeren akzioen %52 batu, eta taldearen bideragarritasuna bermatu dute hiru milioi euroko diru sarrera batekin.\nMiarritzeko zaleak harmailetan banderak astintzen, Baionari eginiko entsegu bat ospatzeko. ISABELLE MIQUELESTORENA Tamaina handiagoan ikusi\nMiarritzeko zaleek beldur diete uda garaiei. Denboraldi amaiera gerturatu ahala, ia urtez urte iskanbila egoten da Aguilerako bulegoetan, eta sasoi honetakoa oso handia izan da. Hainbesterakoa, non Federale 1 Mailan bukatzeko zorian egon den, errugbiaren Hirugarren Mailan, baina aurreko asteburuan adosturiko akzio erosketa batek salbatu du taldea. Louis-Vincent Gave, Jean Baptiste Aldige eta Jean-Jacques Netter enpresariak akzioen %26 izatetik %52 izatera igaro dira, eta hiru milioi euroko diru sarrera hitzeman dute. Diru horrekin, Frantziako errugbi ligaren kontu ikuskaritza igaro ahalko dute, eta heldu den sasoian berriz ere Pro D2an lehiatuko da taldea.\nMiarritzek gaur arratsalderako deitu du akziodunen batzarrera, eta, ondo bidean, taldeak agintari berriak izango ditu. Hiru enpresariek, Louis Vincenten aita Charles Gaveren babesarekin, Bruno Ledoux eta Benjamin Gufflet taldeko beste akziodun nagusien akzioak erosi dituzte (%26). Hobeto esanda, azken horiek duela astebete eskaini zizkieten, taldearen bideragarritasuna ziurtatu ezin zutela ikusita. Jabe berriei Hong Kongeko multzoa deitzen diete Miarritzen, Gave aita-semeek Txinako negozio hirian lan egiten baitute. Enpresa aholkularitza bulego bat dute, besteak beste burtsan inbertsioak egiteko, eta dirutza mugitzen dute. Haien negozio berria Miarritze da, eta, orain, nahi bezala mugi daitezke. Akzioen beste %48 akziodun txikien esku daude.\nBaina zer gertatu da horrelako mugimendu bat gertatzeko? Bada, kontuek ez zutela ematen. Maiatzaren 17an, DNACGk, Frantziako Errugbi Ligak taldeen kontuak ikuskatzeko duen bulegoak, esan zuen Miarritzek 2,7 milioi euroko diru sarrera behar zuela , heldu den sasoian Pro D2an lehiatzeko: 400.000, defizita kentzeko; bestea, heldu den sasoiko aurrekontua ziurtatzeko. Miarritzek hamar eta 11 milioi euro arteko aurrekontua du. Bulego hori zorrotza da, eta, duela hiru urte, estu hartu zuen Miarritze. Taldeak astebeteko epea zuen dirua biltzeko. Mehatxuak argi gorria piztu zuen, eta administrazio kontseiluak denbora irabazi zuen helegiteei esker.\nIkuskarien oharra jasotzean, Ledoux eta Guffletek zuten kontseiluaren kontrola, eta Benoit Raynaud zen presidentea, haiek jarritakoa. Abenduan hartu zuten taldearen agintea, Nicolas Brusque eta Serge Blanco kenduta. Kargua hartu eta hilabete gutxira, Hong Kongeko multzoak aginte makila partekatzea eskatu zuen, eta, ezezkoa jaso ondoren, taldetik aldendu zen; haien sosa gabe, kontuek ez zuten ematen. Sasoi osoa hiru enpresari multzoen arteko botere borroka bat izan da, eta, hori gutxi balitz bezala, Pierre Bousquier hil zen martxoaren 30ean, azken hamarkadetan taldeko kudeatzailea izandakoa.\n2000ko hamarkada hasieratik eta duela urte gutxi arte, Miarritze lasai ibili zen, Serge Kampf Capgemini enpresako burua eta taldeko mezenasa bizi zen bitartean. Sasoi amaiera guztietan, hark jartzen zuen aurrekontua konpontzeko dirua. 2016an hil zen, baina, eta bere semeek salgai jarri zituzten familiaren akzioak: %52. Ledoux eta Gufflettek erosi zituzten. Iaz erdiak saldu zizkieten hong-kongdarrei, eta orain beste erdiak. Zaleak mesfidatiak dira jabe berriekin, ia ez dutelako loturarik Miarritzerekin. Behin bakarrik egon dira hirian, eta hasieratik interes handia erakutsi zuten taldearen publizitate arloa kudeatzeko.\nGavek, Aldigek eta Netterrek aste hasieran idazki bat atera zuten, taldearen egoera egonkortuko zutela jakinarazi, eta taldeak hurrengo sasoia normaltasunez hasi ahalko duela esanez. DNACGk ekainaren 15a aldera ikuskatuko ditu berriz ere kontuak, eta, hiru milioi horiekin, Miarritzek ziurtatu ahal izango du Pro D2an jarraitu ahal izango duela.\nNormaltasuna behar baitu taldeak. Jokalariek iragan astelehenean hasi behar zuten denboraldi-aurrea, baina astebetez atzeratu zuten, egoera instituzionala ikusita. Bulegoetako langileak ere greban daude iragan ostiraletik. Kirol eremuan lan handia dago egiteko. Gonzalo Quesadak jarraituko du zuzendaritzan, eta John Isaac izango da gibelekoen entrenatzailea. Beraz, entrenatzaile bat bilatu behar du, eta jokalari asko fitxatu. Ez da erraza izango, oso berandu baitabil. Aurreko sasoian seigarren izan zen Pro D2an, eta Top 14ra igotzeko kanporaketa jokatu zuen.\nBaiona, berriz, joan den astelehenean hasi zen lanean; gaur igaroko du DNACGren kontrola, eta ez da ezustekorik espero. Xuri-urdinentzat ere uda nahasia izan da, eta historiarako pasatuko da akziodunen batzarra blokeatu zuten zale multzoaren irudia. Jean Daugerren ere aldaketa haizeak ibili dira, eta Pierre Olivier Thoumieux eta Philippe Tayeb dira taldeko presidente berriak. Thoumieux AB Lagunak akziodun multzoko presidenteordea da, eta Suitzan bizi da, Genevan; beste 11 pertsona izango ditu alboan administrazio kontseiluan. Kirol arloan ere iraultza egin da, kirol zuzendari eta teknikari guztiak aldatu baitituzte. Yannick Bru da kirol zuzendaria, eta hura ari da taldea gidatzen egunotan.


Lurien-go itzulia Midi-ren begiradapean - GARA\nMendiko eskia Pirinioetan jarduerak\nAurtengo negu epela bezala, mendiko eskian aditua den gure ohiko kolaboratzaile Edu Aranburu ere lozorroan zela zirudien. Baina azken egunotako elurteen ondorioz, aipatu dugun gozotasun horretatik berpiztu eta garai honetarako oso egokia den proposamena ekarri digu eskiatzaileak: Lurien mendiaren itzulia.\nBiarnoko Pirinioetako erraldoietako bat da Lurien bere 2.826 metroko garaierarekin; ondo baino hobeto kokatua, Artouste-ko aintziraren gainean eta Midi d'Ossau-ren ekialdean parez pare geratzen da. Nahiz eta ingurumari horretako izarra edo protagonista nagusia ez izan, Aranburuk esan duen bezala, Lurien mendiak erakargarritasun handia du: «Alboan dituen kideen artean ez da garaienena; haatik, eta proposamen honetan beti bere ohiko bidea aipatuko dugu, gorabehera handia zein malda gogorrak ditu. Hori aipatuta, lasai egon zaitezte, Lurien mendiaren itzulia ez da gogorregia, besteak beste, neguko klasiko bat baita eskiekin. Aurreratu dudan legez, mendiaren itzulia proposatu dut, baina aukera ezin hobea ere bada gailurrera igotzeko. Luriengo lepotik tontorrera beste 500 metroko pendiza dago».\nLurien mendiaren itzuliak 1.200 metroko goranzko garaiera aldea eskatuko du (gehi 500 metro gehiago gailurra egin nahi bada), eta jaitsierarako beste 1.350 metro. Hori guztia ikusita, lasai asko esan daiteke, inolako buruhausterik gabe, egun bateko jarduera izango dugula aurretik.\nSoques-ko txabola (1.400 m) izango da abiapuntua. Portalet-eko errepidean, Biarno aldetik, izango da irteera puntua; autoa utzi behar den lekua, alegia. Ondoren, beti ekialdera, basoan sartu eta Col d'Arrious-era daraman bidea hartu behar da.\nBasoa zeharkatu eta Arriousko haranean gora murgiltzeko ordua da. Bat-batean, Aranburuk aipatu duenez, jardueraren zaindaria azalduko da: «Midi d'Ossau ikusgarria gure bizkarrean izango dugu. Behin Col d'Arriousera (2.259 m) iritsita, foka-larruak kentzeko garaia da; izan ere, Artousteko aintzirara (2.000 m) jaitsi behar da. Jaitsiera zuzena eta nahiko malkarra da. Minutu lasai batzuk hartzeko aukera polita da. Aintzira mendebaldetik zeharkatu eta Artousteko txabolara helduko gara. Hemendik aurrera aldatsak gogortzen joango dira. Txabola horretatik ipar-mendebalderantz zeharka igo eta aurrean ditugun oztopoak eskuinean utziko ditugu (pasabide behartu samarren bat badago) eta Luriengo lepora begira jarriko gara; hain zuzen ere, lepora bideratuko gaituen harana hartu beharko dugu».\nLuriengo lepoan gara, 2.342 metrora. Puntu horretan bi aukera ditu mendiko eskiatzaileak. Batetik, gailurrera igo. 500 metroko pendiza aurretik, ipar maldetatik zuzenean eramaten dutenak. Eskuarki, lepoa utzi eta jarraian eskiak kendu eta oinez igotzen da, aldatsak nahiko gogorrak baitira. Tontorretik eskiatuz jaits daiteke, baina, esan bezala, maldak ez dira batere gozoak.\nBestetik, gailurrera igo nahi ez bada, zuzenean, ipar-mendebaldeko norabidea hartuz, Fabreges-ko urtegira jo behar da; hots, Lurien mendiaren igoera normala: «Inolako zalantzarik gabe, 1.000 metroko jaitsiera ederra da; gozatu beharreko jaitsiera, alegia. Horren amaieran basoarekin egingo dugu topo. Nahikoa elur badago, ezkerraldean dauden basoko bideetan barrena jaits daiteke. Elurrik ez badago, jakina, eskiak bizkarrera eraman eta oinezko bidetik zuzen hartu. Fabregesko urtegitik (1.230 m) Portaleteko errepidera ateratzea besterik ez zaigu falta. Autoa utzi dugun lekura heltzeko, errepidez 30 bat minutu egin behar dira».\nHorixe da Aranburuk garai honetarako egin digun mendiko eskiko proposamena: Lurien mendiaren itzulia. Jarduera hau egiteko lagungarri izango dugun mapa, berriz, hauxe: IGN, 1:50.000 Bearn edo alderdi horri dagokion 1:25.000 eskalakoa.


Arrien Kanpina - VisitGorliz\nHondartzatik eta pinuditik hurbil dagoen eta izarpean geratzeko eta leku ezberdinetako jendea ezagutzeko leku aparta da. Bertan zure kanpandendarekin edo karabanarekin egon zaitezke edota bertan duten bungalowak alokatzeko aukera eskaintzen dute. Konstrukziozko komunak dutxekin, garbitegi gela, elektrizitatea eta beste serbutzu batzuk eskaintzen ditu.\nHelbidea: Urezarantza s/n\nTel: 946 771 911\nAzaroaren 23tik abenduaren 3rarte, Euskadi bisitatzea planeatzen zaude? Erantzuna baiezkoa bada, adi egon euskeraren erabilera hedatzeko proposatu den hurrengo ekintzari. Jakingo duzuenez, euskera hizkuntza ofiziala da Euskadin eta hori dela eta mundo guztiak erabiltzeko eta gozatzeko aukera dauka. Hala ere, biztanleriaren parte batek ez du erabiltzen arrazoi ezberdinengatik edota pertsona batzuentzat duen sailtasunagatik. Aurten lehenengo … Jarraitu irakurtzen\nURRI GASTRONOMIKOA: GARAGARDO ARTESANALA ETA MIKOLOGIA Garagardoa gustoko duzu eta gainera perretxikoak bilatzera joatea biziki guztatzen zaizun pertsonetako bat zara, horrela zure gustora sukaldatu ahal izateko eta zaporea hartzeko? Orduan jaialdi hau zure neurrira eginda dago. Urtero, Urrian zehar, eskualde osan hamaika aktibitate Gastronomiko eskeintzen dira. Hemen duzu aurtengo programa. Gorlizen garagardo artisanal eta mikologiaren … Jarraitu irakurtzen\nDATA ATZERATUA! Ondarearen Europako Jardunaldiak, urtero Europa osoan zehar, ondareak behar duen kontserbazioa eta difusioarekiko sentsibilitatea biztanlerian eragiteko eta ondarea agertarazteko antolatzen diren jardunaldiak dira. Aurten jardunaldiak emakumeek ondarean izan duten eragina eta bertan utzitako aztarnak aztertzeko enfokatuta daude. Gorlizen, urte askoko esperientzia duen eta bere publikazio ugarien artean Gorlizko monografía aurkitzen den … Jarraitu irakurtzen\nVisitGorliz.com ek ematen dizkiguzun datuak, Gorlizko Udalak Eleiz plaza zg 48630-Gorliz (Datu babeseko delegatuaren kontaktua: dpd@gorliz.net) web honen arduradun denak tratatuko dituela jakinarazten dizu, eduki berri eta sustapenak bialtzeko helburuagaz. Erabiltzailearen baimenaren bitartez egiten da legitimazioa eta datu hauek Mailchimp bitartez gestionatzen dira. Bere pribatutasun politika hemen ikus dezakezu. Datuetara iritsi, zuzendu eta ezabatzea, bai eta bestelako eskubideak ere, helbide elektroniko honen bitartez egin dezakezu: info@visitgorliz.com . Hirugarrenei ez zaie daturik lagako, legeak behartuta izan ezik. Informazio gehigarrian azaldu bezala Datu babesari buruzko informazioa gure pribatutasun politika.


«Gero eta gehiago gara» | Gizartea | Berria\n«Gero eta gehiago gara»\nMilaka pertsona bildu ditu Zubietako errauste plantako obrak gelditzeko eskaerak, Donostian\nMilaka lagunek parte hartu zuten Zubietako erraustegiaren kontrako protestan. Argazkian, Bulebarrean. J. C. RUIZ / FOKU Tamaina handiagoan ikusi\n2018ko urriak 28 - Donostia\nAsko, eta askotarikoak. Protesta jendetsua egin nahi zuten, lanen bigarren fasea jada abian den arren, oraindik lor daitekeela irudikatzeko: indarra. Eta hainbat esparrutako jendea erakarri nahi zuten, aldarriak sektore ugari batzen dituela erakusteko: aniztasuna. Eta, azkenean, asko eta askotarikoak izan ziren: hamabost eragilek deituta, milaka lagunek berretsi zuten atzo Zubietako errauste plantaren aurkako jarrera, Donostian egindako manifestazioan. «Gero eta gehiago gara. Gero eta gehiagok eskatzen dugu erraustegiaren obrak gelditzeko eta kontratua eteteko».\nAspaldiko partez berokiak armairutik aterata eta aterkiz hornituta iritsi ziren martxako parte hartzaileak Ehunurteurrenaren plazara; euria, haizea eta hotza aurreikusita zeuden, baina ordaina jaso zuten eguraldi albisteen gainetik deialdiari erantzun zioten herritarrek: tantarik ez zen erori manifestazioak iraun bitartean. Antolatzaileen arabera, 10.000 pertsonak parte hartu zuten. Jendetza izan zen kaleetan: adibidez, 25 minutu igaro ziren Easo plazan lehen pankarta sartu zenetik azken manifestaria atera zen arte, eta Askatasunaren hiribidea ere alderik alde hartu zuen martxak.\nHiru pankartak ireki zuten bidea, elkarren jarraian. Erraustegia gelditu! leloa zeraman lehenak; Badago alternatiba! esaldiaren bidez, sindikatuen eta lan eremuko eragileen mezua bildu zuen bigarrenak; Ekonomia zirkularra ez da errausketa zioen hirugarrenak. Haien atzetik, herritarrak, eta, tarteka, aldarriak. Manifestazioa Bulebarrera heldu zenean ozendu ziren oihuak: «Erraustegirik ez, ez Zubietan ez inon». Gipuzkoako ahaldun nagusi Markel Olanori ere igorri zioten mezua: «Olano, entzun herriak zer nahi dun». Alderdi Ederren amaitu zen martxa; oraindik Bulebarrean zeudenen aldarriak entzuten zirela abiatu zuten manifestazio bukaerako ekitaldia.\nAsko eta askotarikoak dira, era berean, Zubietako planta geratzeko arrazoiak, protestaren antolatzaileen ustez. Oholtzara igo ziren deitzaileak, banaka, argudio horiek aletzera. Plantaren kontratuak iraungo duen 35 urteetan Gipuzkoako udalak «zorpetu» egingo direla nabarmendu zuen Erraustegiaren Aurkako Mugimenduak: «Eta herritarrontzat oinarrizkoak diren zerbitzu publikoak eskastu eta murriztuko dira». Parte hartzea aldarrikatu zuen GuraSOSek: «Gipuzkoa osasungarriago eta demokratikoago bat lortzeko garaiz gaude». Errausketa «osasunerako arriskutsua» dela ohartarazi zuen OEIT mediku taldeak. «Diru publikoaren pribatizazioa» gaitzetsi zuten sindikatuek. «Bizitzak kutsatzen» dituzten proiektu «txikitzaileen» aurka agertu zen Ernai. Eta hondakinak kudeatzeko beste aukera arduratsuago eta iraunkorragoak badaudela azpimarratu zuen Greenpeacek: «Hobeak dira ikuspegi ekonomikotik, eta ingurumenaren eta osasunaren ikuspegitik ere».\nGipuzkoa Zutik mugimenduak, gainera, gogoan hartu zituen Ainhoa Intxaurrandieta eta Iñaki Errazkin GHK-ko arduradun ohiak: «Herritarrontzat kaltegarria den erraustegi bat gelditzea ez da inoiz delitua izango». Partzuergoak bihar ebatziko du Intxaurrandietaren eta Errazkinen aldeko epaiari helegitea jarri ala ez.\nItxaropen mezua ere eman zuten deitzaileek. Gogora ekarri zuten errausketa indarra galtzen ari dela hainbat herrialdetan, eta proiektu zenbait geldiarazi dituztela azken hilabeteetan: Valdemingomezko planta (Madril) itxi egingo dute, Txinan hiru egitasmo geldiarazi dituzte protestek, Mexiko Hiriak uko egin dio erraustegia eraikitzeari... «Lorpen gehiago etorriko dira». Lanean jarraitzeko deiarekin amaitu zuten ekitaldia: «Guk ere lortuko dugu: hemen ere posible da, eta oraindik garaiz gaude. Aukera ditzagun hondakinen arazoa konpontzeko beste bide batzuk. Jar ditzagun abian osasuna, ingurumena eta herritarren interesak lehenesten dituzten alternatibak».


Gorka Eizmendi aiarra txapeldunordea izan da Espainiako lur gaineko rally txapelketan - Karkara.eus\nGorka Eizmendi aiarra txapeldunordea izan da Espainiako lur gaineko rally txapelketan\nKarkara 2017-12-04 15:45 kirola Aia\nAsteburuan txapelketako azken lasterketa irabazi du Eizmendik: Costa Tropical rallya.\nGorka Eizmendi eta Diego Sanjuan asteburuan Costa Tropical Rallya irabazi ondoren (Argazkia: Jorge Del Cid) | Ikusi handiago | Argazki originala\nGustura dago Gorka Eizmendi pilotu aiarra Espainiako lur gaineko rally txapelketan lortutako emaitzarekin: txapeldunorde gelditu da. Eizmendik Diego Sanjuan madrildarra kopilotu duela Ford Fiesta R5 autoarekin asteburuan Costa Tropical rallya irabazi du, Granadan (Andaluzia, Espainia). Espainiako txapelketako azkenengo lasterketa zen hori, eta garaipen horri esker lortu du bigarren postua. “Ostiralean eta larunbatean jokatu dugu Costa Tropical rallya. Hori jokatu aurretik, lau piloturen artean zegoen bigarren postua jokoan, tartean zen Jorge Del Cid Azpeitian bizi den pilotua. Horri, ordea, autoa matxuratu zitzaion ostiraleko proban, eta beste bi aurkariei irabazi egin diet”, azaldu du Eizmendik.\nTxapelketan egindako lanarekin “oso gustura” dagoela adierazi du Eizmendik: “Ford Fiesta R5 autoarekin jokatu dugun hirugarren lasterketa izan da, eta oso gustura gaude. Horrez gain, iazko Espainiako txapeldun Alex Villanuevari aurrea hartu diot, eta hori ere pozgarria da niretzat. Dugun babeslegoarekin ere oso pozik gaude”.\nAsteburuan Errioxan lur gaineko beste rally bat jokatuko du eta aurtengo denboraldia bukatu egingo du Eizmendik: “Gero, martxoan edo hasiko gara berriro lasterketekin, baina bitartean ez gara geldirik egongo, gogor egingo dugu lan”.\nAia / Kirola\n"Kadeteak izan arren, nagusi mailako txapelketa irabazi dugu"\nIpañarrietak lortu du markarik onena Aiako XIX.Kintopeko Idi proben lehen egunean\nGaur hasiko dira Aiako XIX. Kintopeko Idi Probak\nAlbeniz eta Eizmendi aiarrek Gipuzkoako paleta txapelketako 2. mailako finala irabazi dute\nIrudietan: Arraun surf txapelketa\nHaitz Ortiz: "Kontxako estropadarako sailkatuta denboraldiari amaiera bikaina eman diogu"\nNerea Amilibiak irabazi du Zestoako Akoako Bira\nMotorrik gabe hegan egiten duen aiarra


Azken joeren erakusleiho bilakatuko da gaur Durana - Aretxabaleta - Goiena.eus\nAzken joeren erakusleiho bilakatuko da gaur Durana\nZuriñe Velez de Mendizabal 2013-10-11 11:00\nBeste behin ere aterako dute kalera alfonbra gorria Aretxartekoek, eta, ostera ere, herritarrek modelo lanak egingo dituzte gaur, 18:30ean hasita.\nDenboraldiko joerak erakusteko modua –eta aitzakia– izaten da desfilea, Aretxabaletako merkatarien elkarteko presidente Idoia Elexpuruk aditzera eman duenez. "Herriko merkataritzari bultzadatxoa emateko sortu genuen Aretxartetik desfilea; gaurkoa seigarrena izango da".\nUdazkeneko eta neguko joeretan herriko dendetan egongo dena bertatik bertara ikusi ahal izango dute herritarrek. "Sarri, kanpora joaten gara erosketak egitera, herrian zer dagoen jakin barik. Maiz ez dugu ohiturarik bertako dendetan sartzeko eta saltseatzeko. Aukera bat eman behar zaio bertakoari, eta ekintza honek kalera ateratzen du gure eskaintza".\nUDAkoek euren tokia\nUDAkoak ere desfilean izango dira. Taberna ipiniko dute Mitarten, eta jatekoa eta edatekoa salduko dituzte. Kirol elkarteko Igor Arenatzak herriko ekintzetan nahasita egotearen garrantzia azpimarratu du. "Aretxartekoak ekimen honekin hasi zirenetik beti egon gara hor. Bide horretan elkarrekin jarraitu dugu, eta aberasgarria da hartu-eman horrekin segitzea".\nEta Elexpuruk ere denbora honetan guztian elkarrekin aritu izana polita dela esan du: "Herri txikia gara, denok ezagutzen dugu elkar eta horrelako ekintzetan batera aritzeak ekimena bera indartzen du". Baina taberna ipintzeaz gain, hainbat jokalarik desfilatu ere egiten dute, Elexpururen esanetan.\n50 lagunetik gora\n50 lagunek baino gehiagok desfilatuko dute gaur. "Lotsak egon badaude, baina eskertzekoa da jendea prest azaltzea ekimenean parte hartzeko".\nHala, gaur, Kilima, Haurrak, Belar Meta, Titare, M5, Begira, Amaia eta Asensio dendetako udazken-neguko joerak ikusteko aukera egongo da, musikaz eta janariz girotuta.


Geu Be elkarteak Pinondo etxeko beheko solairuan izango du hurrengo egoitza - Durango - Anboto.org\nGeu Be elkarteak Pinondo etxeko beheko solairuan izango du hurrengo egoitza\nEkaitz Herrera 2019-07-18 13:44\nGeu Beko kideak 2018ko otsailean, Garai jauregiaren aurrean\nElkarteak urteetan aldarrikatu du lokal egokiago baten premia eta azken osoko bilkuran aho batez eman zaio erantzuna eskari horri. Lokal berriaren berregokitzapena bukatu arte baina, orain arteko tokian geratuko da Geu Be, Garai jauregian.\nDurangoko udalak ez daki noizko egongo den gertu lokal berria, baina argitu du Pinondo etxeko beheko solairua izango dela Geu Be elkartearen hurrengo egoitza. Durangon egindako azken osoko bilkurak erantzuna eman dio elkarteak aspaldidanik egindako eskaerari. Urteak zeramatzan Geu Bek lokal egokiago baten beharra azpimarratzen.\nErabakiarekin pozik agertu da Carmen Gerrikagoitia elkarteko lehendakaria: "Egon gara San Fausto auzoko eskoletan, Garai dorrean gaude orain, eta badirudi Pinondon izango garela etorkizunean. Elkartearen hasierara itzultzen ari garela ematen du, izan ere, Geu Beren lehenengoko bilkurak han egiten genituen, Pinondo etxean"\nUdalak aurrerantzean lokala berregokitzeko proiektuari helduko dio. Proiektua diseinatu, lanak esleitu eta obrak garatuko dira etorkizunean. Proiektua bukatzeko data zehatzik ez dago momentuz.


John Williams - Wikipedia, entziklopedia askea.\nNew York, 1932ko otsailaren 8a (90 urte)\norkestra zuzendaria, musikagilea, piano-jotzailea eta soinu banda konpositorea\nGrammy Award for Best Instrumental Composition (2015) : The Book Thief (en)\nJatorrizko abesti onenaren Oscar Saria (1970) : Fiddler on the Roof\nAcademy Award for Best Original Dramatic Score (1974) : Jaws\nJatorrizko soinu banda onenaren Oscar Saria (1976) : Star Wars IV. Atala: Itxaropen Berria\nJatorrizko soinu banda onenaren Oscar Saria : E.T. the Extra-Terrestrial\nJatorrizko soinu banda onenaren Oscar Saria : Schindler's List\nGrammy Award for Best Score Soundtrack for Visual Media (2007) : Memoirs of a Geisha\nOfficer of Arts and Letters (2016ko apirilaren 19a)\nUrrezko Globo Sariak (1976)\nArteetako Asturiasko Printzesa saria (2020)\nJatorrizko soinu banda onenaren Oscar Saria : Star Wars VII. Atala: Indarraren Iratzartzea\n[[Academy Award for Best Original Dramatic Score (en) ]] : Saving Private Ryan\nJatorrizko soinu banda onenaren Oscar Saria : Angela's Ashes\nJatorrizko soinu banda onenaren Oscar Saria : The Patriot\nJatorrizko soinu banda onenaren Oscar Saria : A.I. Artificial Intelligence\n[[Academy Award for Best Original Dramatic Score (en) ]] : Amistad\n[[Academy Award for Best Original Dramatic Score (en) ]] : Nixon\n[[Academy Award for Best Original Dramatic Score (en) ]] : Sleepers\n[[Academy Award for Best Original Musical or Comedy Score (en) ]] : Sabrina\nJatorrizko soinu banda onenaren Oscar Saria : JFK\nJatorrizko soinu banda onenaren Oscar Saria : Harry Potter and the Philosopher's Stone\nJatorrizko soinu banda onenaren Oscar Saria : Harry Potter eta Azkabango presoa\nJatorrizko soinu banda onenaren Oscar Saria : [[The Book Thief (en) ]]\n[[Academy Award for Best Score, Adaptation or Treatment (en) ]] : [[Valley of the Dolls (en) ]]\n[[Academy Award for Best Original Musical Score (en) ]] : Goodbye, Mr. Chips\nJatorrizko soinu banda onenaren Oscar Saria : Catch Me If You Can\nJatorrizko soinu banda onenaren Oscar Saria : Lincoln\nJatorrizko soinu banda onenaren Oscar Saria : Tintinen Abenturak\nJatorrizko soinu banda onenaren Oscar Saria : War Horse\nJatorrizko soinu banda onenaren Oscar Saria : Memoirs of a Geisha\nJatorrizko soinu banda onenaren Oscar Saria : Munich\n[[Academy Award for Best Original Score, no Musical (en) ]] : [[The Reivers (en) ]]\nJatorrizko soinu banda onenaren Oscar Saria : Home Alone\nJatorrizko soinu banda onenaren Oscar Saria : Born on the Fourth of July\n[[Academy Award for Best Original Dramatic Score (en) ]] : The Towering Inferno\n[[Academy Award for Best Original Dramatic Score (en) ]] : Jaws\nJatorrizko soinu banda onenaren Oscar Saria : Star Wars IV. Atala: Itxaropen Berria\nJatorrizko soinu banda onenaren Oscar Saria : Close Encounters of the Third Kind\n[[Jatorrizko abesti onenaren Oscar Saria]] : [[Tom Sawyer (en) ]]\n[[Academy Award for Best Original Dramatic Score (en) ]] : The Poseidon Adventure\n[[Academy Award for Best Original Dramatic Score (en) ]] : [[Cinderella Liberty (en) ]]\n[[Jatorrizko abesti onenaren Oscar Saria]] : Fiddler on the Roof\n[[Academy Award for Best Original Dramatic Score (en) ]] : [[Images (en) ]]\nJatorrizko soinu banda onenaren Oscar Saria : Indiana Jones and the Last Crusade\nJatorrizko soinu banda onenaren Oscar Saria : Superman\nJatorrizko soinu banda onenaren Oscar Saria : Raiders of the Lost Ark\nJatorrizko soinu banda onenaren Oscar Saria : Empire of the Sun\nJatorrizko soinu banda onenaren Oscar Saria : The Witches of Eastwick\nJatorrizko soinu banda onenaren Oscar Saria : The Accidental Tourist\nJatorrizko soinu banda onenaren Oscar Saria : Star Wars V. Atala: Inperioaren Kontraerasoa\nJatorrizko soinu banda onenaren Oscar Saria : The River\nJatorrizko soinu banda onenaren Oscar Saria : Star Wars VI. Atala: Jedi Zaldunaren Itzulera\nJatorrizko soinu banda onenaren Oscar Saria : Indiana Jones and the Temple of Doom\n(1983) : Monsignor (filma)\nbass clarinet (en)\nPhilips Classics Records (en)\nJohn Towner Williams (Long Island, New York, Ameriketako Estatu Batuak, 1932ko otsailaren 8a) musikagilea eta orkestra zuzendaria da.\nBost hamarkadatan zabaltzen den ibilbide batean, Williamsek zinemako historiaren soinu-banda ospetsuenetakoak konposatu ditu, esate baterako: Star Wars, Jaws, Harry Potter, Superman, E.T. the Extra-Terrestrial, Jurassic Park, Indiana Jones... horrez gain hainbat musika konposizio egin ditu Olinpiar Jokoetarako, hainbat telebista saiotarako eta kontzertu batzuetako zenbait zati. Williamsek bost aldiz irabazi du Arte eta Zientzia Zinematografikoen Oscar Saria. Era berean, zinemako musikaren konpositorerik onenetako bat dela jotzen da; ehundik gora soinu-bandak konposatu ditu filmetarako, bai eta telebista saioetako beste soinu-banda asko ere.\nArtikuluaren atal honek honek eduki, gramatika, hiztegi edota ortografia akatsak ditu.\nZazpi urte soilik zituenean, piano ikasketak hasi zituen tronboia jotzea gustatuko zitzaion arren; horregatik, hamar urte zituela, bere aitak esan zion pianoa jotzen jarraituko balu, tronboi ikasketak hasteko gai izango litzatekela. Bi instrumentu horiek ikasi eta gero, tronpeta eta klarinetea jotzen ikasi zuen. 1948. urtean, John Williams gaztea zenean, bere familia eta bera, Los Angelesera aldatu ziren. Han, Williams bigarren mailako eskola batera joan zen, North Hollywood High School izenekoa. Gero Kaliforniako unibertsitatera lekualdatu zen, eta unibertsitate horretan, piano eta konposizio ikasketak egin zituen. 1952. urtean, Estatu Batuarretako Aire Indarrarentzako bildua izan zen eta bertako musika-banda konpondu eta antolatu zuen, bere lanen zati gisa. Hori amaitu eta gero, 1955. urtean, New York hirira mugitu eta Rosina Lhévinnek piano ikasketak eman zizkion, Juilliard eskolan. Garai hartan, jazz pianista lan egin zuen hiriko klub batzuetan. Baina geroago, Los Angelesa aldatu zen berriro, han filmen ikasketen orkestratzaile izan zen, Bernard Herrmann, Morris Stoloff, Adolph Deutsch, Miklós Rózsa, Alfred Newman eta Franz Waxmanekin batera. Baita ere, Jerry Goldsmith, Elmer Bernstein eta Henry Mancinirekin soinu-banda batzuetan pianistatzat interpretatu zuen, adibidez; Peter Gunn, Ardo egunak, Arrosak... 1950eko hamarkadaren hasieran, Frankie Lainerentzako eta Vic Damonentzako lan egin zuen, eta banda horren buru Williams zen. Eta hamarkada horren amaieran, telebista saioentzako, soinu-bandak konposatzen hasi zen eta 1972. urtean, arrakasta handia hartu zuen Poseidon filmarekin; eta, horrekin batera, espresa zinematografikoek zoritxarrezko filmen generoetan espezialista moduan sailkatu zuten. 1960an Columbia Records ekoiztetxeak kontratatu zuen, konpositore eta pianista lanetarako, eta han bilduma ugari egin zituen, André Previn konpositore alemanarekin batera.\nJohn Williamsek bere aldakortasunagatik ospe handia irabazi zuen; hau da, jazz musika ugari konposatzerako orduan, pianoarentzako musika eta baita, musika sinfonikoa konposatzerako orduan. 1967an, bere lehen izendapena lortu zuen, Oskar sarientzako, “Valley of the Dolls” filmaren soinu-banda konposatzeagatik. Eta 1971. urtean, bere lehen saria irabazi zuen, Oskar bat soinu-banda onenari, “Teilatuko biolin-jotzailea” izeneko filmean. Hurrengo urteetan, soinu- bandak konposatu zituen, hainbat filmentzako.\nWilliams, 1956etik 1974ko martxoaren 3ra arte Barbara Ruick antzezlearekin ezkonduta egon zen, baina martxoaren 3 hartan Barbara hil zen, burezurraren barruko hemorragia bategatik. Biok batera, hiru seme alaba izan zituzten: Joseph Williams, abeslari eta konpositore izan zena, Mark Towner Williams, perkusionista eta Jennifer Williams medikua zen. 1980ko uztailaren 21ean, Samantha Winslowekin ezkondu zen, eta geroztik Samantha du emazte.\n1980an, John Williamsek Arthur Fiedler ordezkatu zuen Boston Pops Orkestrako lehen zuzendaritzat. Popsen tradizioari jarraitu zion, herriari erakustea zein den musika klasikoa, eta Boston Collegen telebista saio bat egiten hasi zen Pops-on-the-Heights izenekoa. Zuzendari 1993 arte aritu zen; urte hartan, Keith Lockhartek ordezkatu zuen.\nWilliams-en konposizioetako estilorik ohikoena, forma neorromantikoa izaten da eta gehienetan Richard Wagner, Max Steiner eta Erich Wolfgang Korngold konpositoreen eragin erromantikoa izaten dute. Beste konpositore batzuk bezala; Wagnerren bezala adibidez, askotan, leitmotiv erabiltzen du, eta bere leitmotivek pertsonaiak identifikatu dituzte, objektuak, kreaturak, lekuak...\nWikimedia Commonsen badira fitxategi gehiago, gai hau dutenak: John Williams\nBNF: 13901190f (data)\nOrriaren azken aldaketa: 4 apirila 2022, 14:17.


Musika Landetxe plazara eramango dute : Oarsoaldeko Hitza\nMusika Landetxe plazara eramango dute\nMusika Kalean egitasmoaren barruan, lau kontzertu emango dituzte\nMusika Kalean egitasmoa egingo dute datorren asteburuan eta hurrengoan. Laia tabernak lau kontzertu antolatu ditu. Asteburu honetan, Ibargain Musika Eskolaren faktoriatik ateratako hiru talde ariko dira Landetxe plazan. Ostiral arratsaldean, 19:00etatik aurrera, bi talde ariko dira plazan: Amaita Swing eta Hiru Bi Band! Larunbateko kontzertua, berriz, bermutaren orduan egingo dute. Bat-batean taldeak eskainiko duen emanaldia 12:30ean hasiko da. Datorren asteko kontzertua Lartaun abesbatzak emango du. Igandean —ekainaren 11n— izango da, 12:30ean baita ere. Bestalde, ostiral arratsaldean bertan, beste musika saio bat entzuteko izango dute oiartzuarrek. Helduen Tailerretako (HELTAko) gitarra taldeak urteroko emankizuna antolatu du. Kasu horretan, kontzertua 20:00etan hasiko da.